Nta ya sikio (kimatibabu hujulikana pia kama serumeni, kutoka Kiingereza: cerumen), ni dutu kama nta iliyo na rangi ya kijivu, ya machungwa au ya manjano na hutolewa katika mifereji ya masikio ya binadamu na wanyama wa jamii ya mamalia. Hufanya kazi ya kulinda ngozi ya mfereji wa sikio, inasaidia kusafisha na kulainisha mfereji, na pia hukinga masikio dhidi ya bakteria, kuvu, wadudu na maji. Nta ya sikio inafanyizwa kwa seli za ngozi zilizoambuka, nywele na nyuto za tezi za ndani ya mfereji wa sikio la nje. Viambato vingi vya nta ya sikio ni asidi za shahamu zenye minyororo mirefu (zilizojaa na zisizojaa), alkoholi, skwalini na kolesteroli. Serumeni ya ziada au iliyogandamizika inaweza kubana dhidi ya kiwambo cha sikio au kupinga mfereji wa nje au visaidizi vya kusikia, ambayo inaweza kuchombea upotevu wa uwezo wa kusikia. Nta ya sikio huzalishwa katika sehemu ya tatu ya gegedu katika sikio la binadamu. Ni mchanganyiko wa vitu vinavyonata ambavyo huzalishwa katika tezi za mafuta na vile vinavyonata kiasi huzalishwa na tezi maalum za jasho.